“Caffe Lena” qendër e muzikës folklorike
Në pesë dekadat e fundit kjo kafene në qytetin Saratoga Springs të Nju Jorkut ka ndihmuar shumë këngëtarë të nisin karrierën e tyre
Saratoga Springs, në veri të Nju Jorkut, ndodhet larg qyteteve të njohura të Amerikës për muzikë, si Nashvilli, Austin, Los Anxhelos dhe madje edhe larg vetë qytetit të Nju Jorkut. Por gjatë pesë dekadave të fundit, një kafene e vogël ka organizuar mijëra koncerte të muzikës folklorike dhe akustike dhe ka ndihmuar shumë artistë të njohur amerikan të nisin karrierën e tyre. Kronika në vazhdim na njeh punën e kafenesë “Caffe Lena” e cila sipas pronarëve të saj është kafeneja më e vjetër folklorike në Shtetet e Bashkuara. Sonte është hera e parë që grupi The Stray Birds do të interpretojë në kafenenë “Lena”. Oliver Cravens dhe dy shokë të tij e formuan grupin folklorik dy vjet më parë. Lena Spencer dhe burri i saj Bill hapën kafenenë në vitin 1960. Bill, dy vjet më vonë u largua, por Lena mbajti dyert hapur deri në vdekjen e saj në vitin 1989. Steve Kovacik filloi të interpretonte 27 vjet më parë, dhe që atëherë ka qenë menaxher i kafenesë. Pas vdekjes së Lena Spencer, Caffe Lena u bë një organizatë jo-fitimprurëse. Të gjithë punëtorët janë vullnetarë. Sarah Craig, drejtore e organizatës, ka drejtuar klubin që nga viti 1995. Për mbi 50 vjet, Caffe Lena ka prezantuar mijëra muzikantë të muzikës folklorike për audiencën. Këngëtari dhe kantautori Bob Dylan është një nga shumë artistët që më pas fituan famë dhe pasuri. Një libër dhe një disk i ri tregon historinë e klubit dhe trashëgiminë e Lena Spencer. Ato janë rezultat i kërkimeve të gjera nga Jocelyn Arem, e cila për herë të parë vizitoi klubin si studente e muzikës. Jocelyn Arem gjithashtu ka gjetur audio kaseta që kishin regjistrime prej 7 mijë orësh në kafene nga fillimi i vitit 1960 deri në ditët e sotme. Ajo i ka dorëzuar kasetat në Bibliotekën e Kongresit, ku Todd Harvey është specialist i folklorit amerikan. Pranë kafenesë ndodhet rruga Lena Lane, duke përkujtuar klubin dhe themeluesen e saj që u bë një legjendë e qytetit.